ไฟแนนซ์ทูเดย์
โดย...ใจฮิน
29 ต.ค. 2565

โดย...ใจฮิน
สุทธิรัตน์ รัตนโชติ อธิบดีกรมบัญชีกลาง เก็บตัวเงียบสั่งการเจ้าหน้าที่แก้ไขเว็บไซต์และระบบการจ่ายเงิน จัดซื้อจัดจ้าง ล่มจากการถูกก่อกวนทางไซเบอร์อย่างเร่งด่วน แม้ว่าการก่อกวนจะล้วงข้อมูลสำคัญอะไรไปได้ แต่ก็ทำให้การทำงานการจัดซื้อจัดจ้างและการเบิกจ่ายของรัฐบาลสะดุดไปเหมือนกัน แต่ก็ให้ข้าราชการทุกคนสบายใจได้ว่าจะได้รับเงินเดือนไปใช้ส่งท้ายปีเก่า ต้อนรับปีใหม่แน่นอนไม่มีปัญหา
สุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เตรียมแผนออกพันธบัตรออมทรัพย์ก้อนใหญ่ รอให้การทำงบกลางปี 2560 วงเงิน 1.9 แสนล้านบาท ผ่านออกเป็นกฎหมายต้นปีหน้า ก็จะดำเนินการออกทันที ทำให้ทั้งประชาชนได้ออมเงินผลตอบแทนดี และรัฐบาลมีเงินก้อนใหม่กระตุ้นเศรษฐกิจปีหน้าเพิ่มมากขึ้น
ความหวังเศรษฐกิจปีหน้าจะโตได้ 4% ของ สมชัย สัจจพงษ์ ปลัดคลัง เริ่มมีความเป็นไปได้มากขึ้น เพราะหลังจากเอกชนเห็นรัฐบาลเดินหน้าลงทุนจำนวนมาก ก็เริ่มหวั่นว่าจะตกขบวนเตรียมตัวไม่ทันเศรษฐกิจขาขึ้นรอบใหม่ ทำให้มีเอกชนจำนวนไม่น้อยที่เริ่มจะควักเงินก้อนใหญ่ลงทุนในปีหน้ามากขึ้น